Diari Oficial de la Generalitat Valenciana


Sumari del DOGV 9751, del 22-12-2023 (2023/12711)

RESOLUCIÓ de 18 de desembre de 2023, de la Conselleria d'Agricultura, Ramaderia i Pesca, per la qual es convoquen les comunitats de regants i altres entitats de reg perquè formulen les propostes en relació amb la utilització racional de l'aigua i la millora de l'eficiència energètica en regadius, per a l'exercici 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9751

Data del DOGV
:   22-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12318


Data del document
:   18-12-2023

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca

RESOLUCIÓ de 18 de desembre de 2023, de la Conselleria d'Agricultura, Ramaderia i Pesca, per la qual es convoquen les comunitats de regants i altres entitats de reg perquè formulen les propostes en relació amb la utilització racional de l'aigua i la millora de l'eficiència energètica en regadius, per a l'exercici 2024. [2023/12194]  
L'objectiu d'esta convocatòria és millorar els sistemes de reg de les entitats de reg de la Comunitat Valenciana, de manera que s'optimitzen l'ús i la gestió tant de recursos hídrics i energètics al mateix temps que es promou la diversitat de cultius i l'agricultura ecològica.  
  
L'Ordre 7/2023, de 6 d'abril, de la Conselleria d'Agricultura, Desenvolupament Rural, Emergència Climàtica i Transició Ecològica, aprovava les bases reguladores per a la concessió d'ajudes a les comunitats de regants i altres entitats de reg, en relació amb la utilització racional de l'aigua i la millora de l'eficiència energètica, donant així compliment al que es disposa en l'apartat 2 de l'article 9 de la Llei 38/2003, de 17 de novembre, general de subvencions. D'altra banda, i segons disposa l'apartat 2 de l'article 23 de la mateixa llei, la iniciació del procediment de concessió de les ajudes es realitzarà mitjançant convocatòria aprovada per l'òrgan competent.  
Les ajudes públiques que ací es convoquen, no necessiten la seua notificació a la Comissió Europea, perquè no reunixen tots els requisits de l'apartat 1 de l'article 107 del TFUE, atés que, les entitats beneficiàries, no exercixen una activitat empresarial destinada a la consecució d'un benefici econòmic, ni afavorixen a determinades empreses d'un sector o determinades produccions.  
En virtut d'això i, fent ús de les facultats que tinc atribuïdes, resolc:  
  
  
Primer. Objecte i àmbit  
Convocar les comunitats de regants i altres entitats de regadiu perquè puguen sol·licitar les ajudes regulades en l'Ordre 7/2023, de 6 d'abril, d'esta conselleria, publicada en el DOGV núm. 9574, de 14 d'abril de 2023.  
La subvenció té com a objectiu l'optimització en l'ús i gestió dels recursos hídrics disponibles per al reg i millora de l'eficiència energètica en els regs a pressió, al mateix temps que es promou la diversitat de cultius i l'agricultura ecològica.  
Seran obres subvencionables totes aquelles que contribuïsquen a l'optimització de l'ús i gestió dels recursos hídrics, mitjançant la implantació del reg localitzat, increment de la capacitat d'embassament, reutilització per a reg de les aigües depurades, impuls de les energies renovables, disminució del cost energètic, augment de l'eficiència en la utilització de l'aigua i millora de la rendibilitat de les explotacions agràries, així com el foment de l'agricultura ecològica.  
  
Segon. Beneficiaris  
Podran ser beneficiaris d'estes ajudes les comunitats de regants i altres entitats de reg sense ànim de lucre de la Comunitat Valenciana, legalment constituïdes.  
  
Tercer. Finançament de les operacions  
Les ajudes es concediran amb càrrec als crèdits del programa 531A00, capítol 7, línia S0130, «Racionalització de l'ús de l'aigua per a reg: gota a gota», de la Llei de pressupostos de la Generalitat Valenciana de 2024, per un import global de 500.000,00 € amb càrrec a l'exercici 2024, i quedarà en tot cas condicionada la seua concessió a l'existència de crèdit adequat i suficient en els pressupostos de la Generalitat per a 2024.  
D'este import global, en esta convocatòria s'especifica que un 50 % de la inversió es destinarà a l'ús racional de l'aigua i un 50 % es destinarà a la millora de l'eficiència energètica.  
Si l'import total de les sol·licituds admeses en un dels tipus d'inversió no arribara al tant per cent destinat a este en esta convocatòria, l'import romanent s'addicionarà a l'altre tipus d'inversió prevista en la convocatòria.  
La quantitat global que s'impute a cada un dels exercicis futurs no podrà excedir dels límits següents:  
Any 2025 2.300.000,00 €  
Any 2129 338.248,00 €  
Any 2027 3.300.000,00 €  
Esta convocatòria és susceptible d'ampliació al 100 % de l'import de la línia per al 2024 i al 70 % de 2025, 60 % per a 2026 i 50 % per a 2027, o, si és el cas, el que resulte d'aplicació de l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per la qual cosa els imports abans esmentats es podran incrementar fins a un màxim d'1.800.000 € sense necessitat d'una nova convocatòria en els casos i amb les condicions establides en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat (DOGV 8592, 16/7/19) així com l'article 58, del Reial decret 88/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
  
Quart. Sol·licitud i termini de presentació  
1. El termini de presentació de les sol·licituds serà d'un mes, a comptar des de l'endemà de la publicació de l'extracte d'esta resolució en el Diari Oficial de la Generalitat Valenciana.  
2. Les entitats de reg presentaran en cada convocatòria, una única sol·licitud de subvenció que podrà contindre tant inversions relacionades amb l'ús racional de l'aigua com a inversions relacionades amb la millora de l'eficiència energètica.  
En esta sol·licitud, l'entitat de reg classificarà esta per a l'ús racional de l'aigua o per a l'eficiència energètica, segons siga l'import econòmic majoritari previst per a les inversions en cadascuna d'estes.  
  
La inversió màxima auxiliable no podrà superar l'import de la inversió sol·licitada per l'entitat.  
En la sol·licitud, el pressupost de l'actuació proposada contindrà el pressupost d'execució material, al qual addicionarà els conceptes de benefici industrial i de despeses generals.  
L'impost sobre el valor afegit sol serà auxiliable en les inversions realitzades per les comunitats de regants o d'usuaris, definides en la legislació d'aigües. En este cas, la quota de l'impost sobre el valor afegit suportat per l'entitat no tindrà caràcter recuperable o deduïble, d'acord amb les normes d'esta figura tributària.  
3. La subvenció a concedir serà del 50 % de la inversió auxiliable en el cas de la sol·licitud de la utilització racional de l'aigua, i del 40 % de la inversió auxiliable per al cas de la sol·licitud de millora de l'eficiència energètica, d'acord amb el pressupost del projecte tècnic aplicant els mòduls tipus aprovats per la direcció general competent en matèria de regadius, després de l'informe de l'oficina de supervisió de projectes.  
  
4. A fi d'augmentar el nombre d'entitats de reg beneficiàries, s'establix una quantitat màxima d'ajuda per peticionària. Esta quantitat queda fixada en el 30 % de l'import global màxim de la corresponent convocatòria. L'excés d'inversió que poguera donar-se en alguna operació projectada serà finançat íntegrament per la mateixa entitat de reg.  
  
5. Mitjançant la presentació de la sol·licitud el sol·licitant manifesta sota la seua responsabilitat que totes les dades recollides en estes i en la documentació que s'adjunta són verídiques, i que es troba en possessió de la documentació que així ho acredita, i queda a la disposició de la Generalitat per a la seua presentació, comprovació, control i inspecció posterior que consideren oportuns. Quant a l'obligació de relacionar-se telemàticament amb l'Administració s'estarà al que es disposa en l'article 14 de la Llei 39/2015, d'1 d'octubre, del procediment administratiu comú.  
  
Cinqué. Documentació  
1. Les entitats, en el moment de formalitzar la seua sol·licitud, podran aportar un projecte tècnic o bé optar per presentar una memòria tècnica amb descripció detallada de les actuacions previstes, una estimació del seu cost i un annex d'un estudi de viabilitat que incloga els indicadors de l'EVR 2020-2040.  
Així mateix, aquelles propostes que incorporen sistemes de fertilització de base comunitària, mitjançant fertirrigació, hauran d'aportar un annex tècnic que detalle i justifique la compatibilitat de la fertirrigació col·lectiva proposada amb la pràctica de l'agricultura ecològica i el policultiu.  
Una vegada seleccionades les sol·licituds, les entitats hauran d'aportar de manera obligatòria un projecte tècnic, el contingut del qual serà el que s'especifica en l'article 233 de la Llei 9/2017, de 8 de novembre, de contractes del sector públic o norma que la substituïsca.  
2. Aquelles entitats que hagen sigut beneficiàries d'inversions recollides en plans d'obres i finançades per la Generalitat, o d'ajudes a l'empara de convocatòries anteriors d'esta mateixa línia d'ajudes, hauran de presentar, al costat de la sol·licitud d'ajuda de la convocatòria corrent, un resum complet, amb l'exposició de les obres anteriorment auxiliades, any d'execució i els seus pressupostos generals, així com els plans de planta on es representen i identifiquen estes, per convocatòria.  
  
3. D'acord amb la legislació ambiental corresponent, quan corresponga, els projectes hauran de disposar de la declaració, estimació o informe d'impacte ambiental favorable, previstos en la Llei 21/2013, de 9 de desembre, d'avaluació ambiental, prèvia a l'emissió de la resolució d'admissió a tràmit de les obres de modernització de regadius o millora de l'eficiència energètica en regadius, propostes per les comunitats de regants. En cas contrari no seran admeses a tràmit.  
  
4. Es presentarà una sol·licitud i una proposta d'utilització racional de l'aigua o millora de l'eficiència energètica amb el contingut següent:  
  
- Certificat expedit per la persona que exercisca la secretaria de l'entitat, amb el vistiplau de la persona que exercisca la presidència que no està incursa en causa de prohibició per a accedir a la condició de beneficiari de les ajudes, segons establix l'article 13 de la Llei 38/2003, de 17 de novembre, general de subvencions.  
- Certificat que no ha rebut cap subvenció per al mateix fi.  
  
- Solucions proposades pel peticionari incloent objectius proposats, estalvi d'aigua i/o estalvi energètic estimat, entre altres.  
- Cost màxim de les obres i calendari previst d'execució, per anualitats, segons l'entitat sol·licitant.  
- Exposició del problema: situació actual, agricultors i superfície afectada, etc.   
Documentació que s'adjuntarà amb esta proposta:  
a) Acreditació de la identitat de la persona jurídica sol·licitant, si no ha autoritzat la seua consulta per l'òrgan gestor del procediment.  
b) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas que no autoritze la seua consulta per l'òrgan gestor del procediment.  
c) Certificat de la persona que exercisca la secretaria, amb el vistiplau de la persona que exercisca la presidència, de l'acord de sol·licitud adoptat per l'Assemblea General, reflectit en acta amb l'acord de petició d'ajudes, facultats de representació, termini d'execució de les obres i una breu descripció de les obres per a les quals sol·licita l'ajuda.  
  
El certificat de l'acord haurà d'aportar-se en format electrònic, amb la firma electrònica de les persones que exercisquen la secretaria i la presidència.  
L'Assemblea haurà d'haver-se realitzat en l'exercici de la convocatòria o en l'immediatament anterior. No es donarà per vàlida la realització d'esta una vegada tancat el termini de presentació de sol·licituds.  
d) Anunci de convocatòria de l'Assemblea General realitzat d'acord amb el que s'establix en el Reglament de domini públic hidràulic.  
  
e) Ordenances o estatuts de la comunitat de regants aprovats pel corresponent organisme de conca. Per a altres entitats de reg, ordenances o estatuts còpies autèntiques d'acord amb l'article 28 de la Llei 39/2015, d'1 d'octubre, del procediment administratiu comú de les administracions públiques.  
f) Documents que acrediten els drets de reg de l'entitat (concessió, inscripció o de les agrupacions d'estes). S'acceptaran de manera excepcional autoritzacions provisionals o conjunturals en vigor, si van acompanyades d'informe favorable de l'oficina de planificació hidrològica del corresponent expedient de concessió de la confederació hidrogràfica pertinent.  
g) Haurà d'emplenar-se el tràmit electrònic d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
h) Acreditació, quan siga procedent, de la identitat del representant legal, quan esta representació es duga a terme per una persona jurídica, si no autoritza la seua consulta per l'òrgan gestor del procediment.  
  
i) Si no s'aporta al costat de la sol·licitud projecte tècnic, s'aportarà memòria tècnica detallada de la proposta a realitzar, signada digitalment per tècnic competent.  
j) Si l'actuació proposada s'inclou dins d'algun dels supòsits previstos en la legislació d'impacte ambiental vigent, aportarà declaració, informe o estimació d'impacte ambiental favorable, o document de l'òrgan ambiental competent que li eximisca de la necessitat d'estos. La data d'estos documents no podrà ser posterior a la de tancament del termini de presentació de sol·licituds.  
k) Declaració responsable del compliment de les obligacions derivades del Registre de societats agràries de transformació, d'acord amb el Reial decret 1776/1981, de 3 d'agost, pel qual s'aprova l'Estatut que regula les societats agràries de transformació.  
l) Resum complet, amb l'exposició de les obres anteriorment auxiliades per la Generalitat Valenciana, amb els seus pressupostos generals, així com els plans de planta on es representen i identifiquen estes, per convocatòria.  
5. L'acreditació de la documentació relacionada s'efectuarà sense perjuí del que s'establix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o obtinga dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària.  
En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada desitja oposar-se això, és imprescindible que indique la informació concreta a la consulta de la qual s'oposa i els motius que la justifiquen. Si s'oposa queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'establix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, règim jurídic del sector públic i en l'article 13 de la Llei 38/2003, de 17 de novembre, general de subvencions.  
6. De conformitat amb el que s'establix en l'article 14 de la Llei 39/2015, les persones sol·licitants estan obligades a relacionar-se amb la Generalitat a través de mitjans electrònics, per la qual cosa hauran de presentar les sol·licituds telemàticament a través de la seu electrònica de la Generalitat en la següent adreça d'internet sede.gva.es/es/proc562, utilitzant els corresponents models normalitzats disponibles en esta.  
  
Per a accedir de manera telemàtica al procediment, la persona sol·licitant haurà de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), tots dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/es/sede certificats).  
En cas que es vulga tramitar un procediment en representació d'una altra persona jurídica, es podrà atorgar esta representació a través del Registre de representants de l'ACCV. (https://www.accv.es/servicios/registro-de representants/). L'accés a este registre per part dels representats pot realitzar-se utilitzant un certificat qualificat de representant d'entitat.  
Les sol·licituds presentades han de firmar-se amb el certificat digital de la persona jurídica que presenta la sol·licitud o, si és el cas, amb el certificat digital del seu representant. Així mateix, es firmaran electrònicament pels qui siguen competents per a això, aquells documents que s'adjunten la firma dels quals siga obligatòria.  
7. Si alguna de les persones interessades presenta la seua sol·licitud presencialment, se li requerirà perquè l'esmene a través de la seua presentació electrònica. A este efecte, es considerarà com a data de presentació de la sol·licitud aquella en la qual haja sigut realitzada l'esmena, d'acord amb el que s'establix en l'article 68.4 de la citada Llei 39/2015, d'1 d'octubre, del procediment administratiu comú de les administracions públiques.  
8. Si l'entitat opta per la presentació d'un projecte d'obres, el seu contingut seguirà l'article 233 de la Llei 9/2017, de 8 de novembre, de contractes del sector públic, o norma que el substituïsca.  
S'inclourà necessàriament en estos, un estudi agronòmic, firmat per tècnic competent en agronomia, en el qual es justifiquen degudament els càlculs hidràulics, la reducció de consum d'aigua estimada i qualssevol altres continguts en el projecte de millora per als quals siga necessari prendre com a base les necessitats hídriques dels diferents cultius i terres objecte d'una millor utilització de l'aigua de reg.  
  
Els projectes que incloguen la instal·lació de sistemes fotovoltaics i altres sistemes d'energies renovables que ajuden a l'estalvi dels costos energètics de les comunitats de regants i altres entitats de reg, hauran d'incloure un annex tècnic justificatiu de l'estalvi potencial o la millora de l'eficiència estimats, amb la simulació anual horària de la producció fotovoltaica en PVSYST, PVSOL o programa de càlcul equivalent, del consum energètic de les bombes i el volum d'aigua bombat amb energia renovable comparat amb el volum necessari per al reg.  
  
En els projectes que incorporen instal·lacions, equips, dispositius i qualssevol altres tecnologies de la Informació i comunicació (TIC), o internet (IoT) que permeten realitzar una millor gestió del reg i/o una reducció en el consum d'aigua haurà de portar-se annex justificatiu de l'estalvi previst.  
Els projectes hauran de comptar amb un annex d'un estudi de viabilitat que incloga els indicadors de l'EVR 2020-2040, i si és el cas, amb un annex de compatibilitat amb agricultura ecològica d'acord amb la Guia Metodològica per a la compatibilització de la fertirrigació comunitària amb l'agricultura ecològica i per al seu ús cap a una producció ecològica comunitària.  
Es presentarà en el servei de regadius, una còpia del projecte en format paper i en format digital.  
Si els projectes d'obra estigueren redactats per equips tècnics multidisciplinaris, es faran constar els seus components i titulacions tècniques corresponents.  
Així mateix, hi serà aplicable l'Ordre 9/2016, de 22 d'abril, de 2016, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establix el format digital per a la presentació de projectes tècnics, o norma que si és el cas la substituïsca.  
  
Es presentaran fitxers georeferenciats (ETRS89 H30, EPSG 25741) en format SHAPE amb el contorn de la superfície del total de la superfície de reg, de la superfície de reg en la qual s'actua, així com el traçat de les instal·lacions generals i de les projectades.  
S'explicarà tant la infraestructura i funcionament actual com la infraestructura i funcionament projectats amb un esquema detallat del sistema hidràulic que reculla els diferents escenaris de reg.  
  
En les propostes que requerisquen càlculs hidràulics per a l'anàlisi de xarxes, s'aportarà de fitxer de càlcul en format EPANET o similar que justifique la idoneïtat de la solució proposada.  
El pressupost del projecte s'aportarà en dos fitxers, un format full de càlcul normalitzat pel servei competent en regadius i un altre en format estàndard BC3.  
  
Sisé. Resolució  
1. La concessió de subvencions s'efectuarà en règim de concurrència competitiva, i és la directora general de Producció Agrícola i Ramadera, l'òrgan competent per a la seua resolució, a proposta del Servei de Regadius, en virtut de la delegació atorgada en el punt 1 de la base desena de l'Ordre 7/2023, de 6 d'abril, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajudes a comunitats de regants i altres entitats de reg, en relació amb la utilització racional de l'aigua i la millora de l'eficiència energètica en regadius.  
  
2. Els criteris de valoració de sol·licituds i terminis de resolució i notificació són els que indica l'Ordre 7/2023, de 6 d'abril.  
3. Tots els actes dictats s'entendran condicionats al fet que, en dictar la resolució de les subvencions, subsistisquen les mateixes condicions de fet i de dret, existents en el moment en què van ser produïts aquells actes.  
4. D'acord amb el que s'establix en l'annex base sisena, punt 3, de l'Ordre 7/2023, de 6 de novembre, que aprova les bases reguladores de la convocatòria, les persones interessades, en el moment de realitzar la sol·licitud, podran presentar un projecte tècnic, si no ho feren així, el projecte tècnic haurà de ser presentat en el terme màxim de tres mesos des de la data de resolució de l'admissió a tràmit.  
5. En esta resolució les sol·licituds apareixeran ordenades d'acord amb la puntuació obtinguda per l'aplicació dels barems per a cada un dels tipus d'ajudes previstes.  
6. La resolució contindrà la proposta de resolució provisional, en la qual es propose subvencionar aquelles sol·licituds admeses a tràmit fins on abaste el crèdit disponible de la respectiva convocatòria i crear una llista de reserva amb aquelles sol·licituds a les quals no aconseguisca el crèdit disponible. Estes últimes podran ser proposades per a ser subvencionades posteriorment en la mesura en què aconseguira el crèdit disponible, en cas de renúncia per part d'altres entitats de reg, en cas que els seus projectes no foren finalment aprovats o en cas d'augment del crèdit disponible per qualsevol altra causa.  
  
Seté. Mitjà de notificació i publicació sobre informació dels beneficiaris  
1. La resolució d'admissió i exclusió de sol·licituds de finançament serà publicada en el Diari Oficial de la Generalitat Valenciana.  
2. S'establix un termini de sis mesos per a resoldre el procés de selecció de sol·licituds, comptat a partir de la data de publicació de la convocatòria, i poden entendre's estimades si transcorregut este termini no s'ha emés la corresponent resolució.  
3. Les resolucions de concessió d'ajudes es publicaran en l'adreça d'internet sede.gva.es/proc562  
  
Huité. Incompatibilitats  
Les ajudes acollides a esta ordre no són compatibles amb altres subvencions, o ajudes que tinguen la mateixa finalitat, procedents de fons públics, nacionals, de la Unió Europea o d'organismes internacionals. L'obtenció d'una altra ajuda pública obligarà a la renúncia de l'ajuda acollida a esta ordre.  
Este extrem haurà d'acreditar-se mitjançant certificació expedida per la persona que exercisca la secretaria de l'entitat, amb el vistiplau de la persona que exercisca la presidència.  
  
Nové. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, les persones beneficiàries de la subvenció hauran de complir les obligacions de transparència següents:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
En concret, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP - Transparència entitats privades, de Gva Oberta, a la qual es pot accedir en gvaoberta.gva.es/tep.  
  
Esta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjuí de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment per esta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que el mateix haguera sigut atés, l'òrgan que ha realitzat el requeriment podrà acordar, previ advertiment i audiència a la persona interessada, la imposició de multes coercitives en els termes previstos en l'article 5 de la Llei 1/2022, de 13 d'abril.  
  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Dècim. Protecció de dades de caràcter personal  
1. La gestió de les ajudes comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal cal informar el següent:  
a) Nom del tractament: ajudes en matèria agrícola, agroalimentària i desenvolupament rural de la conselleria competent en matèria d'agricultura.  
b) Identitat del responsable del tractament: la conselleria amb competències en matèria d'agricultura.  
c) Finalitat del tractament: gestionar les ajudes en matèria agrària, agroalimentària i desenvolupament rural.  
d) Exercici de drets: les persones interessades tenen dret d'accés, rectificació, supressió, de les seues dades de caràcter personal, així com de sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'adreça d'internet següent: sede.gva.es/es/proc19970  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant la Delegació de Protecció de Dades de manera presencial o telemàtica de conformitat amb el que es preveu en la següent adreça d'internet: sede.gva.es/es/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Es pot obtindre informació més detallada en l'enllaç següent:  
  
http://gvaobert.gva.es/es/registre-activitats-de-tractament  
3. Quan la persona sol·licitant o, el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels casos següents:  
  
a) La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres extrems, la seua veracitat. Si esta consulta requerix autorització per llei per part de les persones les dades de les quals es consultaran, la persona sol·licitant o, el seu representant legal haurà d'haver recaptat esta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que li assistixen en relació amb el tractament de les seues dades personals.  
  
Onze. Entrada en vigor  
Esta resolució produirà efectes l'endemà de la publicació en el Diari Oficial de la Generalitat Valenciana.  
  
Dotze. Recursos  
Esta resolució posa fi a la via administrativa i contra esta pot interposar-se potestativament recurs de reposició davant el conseller d'Agricultura, Ramaderia i Pesca en el termini un mes, comptat des de l'endemà de la publicació, de conformitat amb el que es disposa en l'article 124 de la Llei 39/2015, d'1 d'octubre, del procediment administratiu comú de les administracions públiques, o bé, directament recurs contenciós administratiu en el termini de dos mesos, comptats des de l'endemà de la notificació, de conformitat amb el que s'establix en els articles 8.3, 25.1 i 46.1 de la Llei de la jurisdicció contenciosa administrativa.  
  
  
València, 18 de desembre de 2023.- El director general de Producció Agrícola i Ramaderia (p. d. O 7/2023, de 6 d'abril; DOGV 9574, 14.04.2023): Simón Martínez Ruiz.